নিজস্ব প্রতিবেদন:   শহরে ফের বাসের রেষারেষি। মর্মান্তিক দুর্ঘটনায় প্রাণ গেল দুই কিশোরের।  বাসের চাকায় পিষ্ট হয়ে থেঁতলে গেল এক কিশোরের মাথা, অপর কিশোরের পেট, ঠিকরে বেরিয়ে এল চোখ। সোমবার রাতে ঘটনাটি ঘটেছে মুচিবাজার পোস্ট অফিসের কাছে উল্টডাঙা মেইন রোডে। স্কুটিতে তিন জন আরোহী ছিলেন। ঘটনাস্থলেই দুজনের মৃত্যু হয়। আশঙ্কাজনক অবস্থায় হাসপাতালে ভর্তি একজন। বছর তেইশের মৃন্ময় পরীক্ষিত স্কুটি চালাচ্ছিলেন। ওই স্কুটিতেই ছিলেন বিট্টু সেন ও আকাশ দত্ত নামে দুই কিশোর। ২১৫ A ও ২১৫ A/1 নামে দুটি বাস রেষারেষি করছিল উল্টডাঙা মেইন রোডের ওপর তারা গতি নিয়ন্ত্রণ করেনি।  স্কুটিতে পিছন থেকে ধাক্কা মারে 215 A বাসটি। বাসের চাকায় থেঁতলে যায় এক স্কুটি আরোহীর মাথা। আরও এক আরোহীও গুরুতর আহত হন। আহত তিন জনকেই উদ্ধার করে হাসপাতালে নিয়ে গেলে ২ জনকে মৃত বলে ঘোষণা করেন চিকিত্সকরা। স্কুটি চালক মৃন্ময় এখনও আরজিকর হাসপাতালে চিকিত্সাধীন। জানা গিয়েছে, স্কুটির পিছনে বসে থাকা দুই কিশোরের মাথাতেই হেলমেট ছিল না। ঘাতক বাসের চালক পলাতক। তার খোঁজে তল্লাশি চালাচ্ছে মানিকতলা থানার পুলিস।